POZIV
na sudjelovanje u savjetovanju s javnošću
o

NACRTU SOCIJALNOG PLANA OSJEČKO-BARANJSKE ŽUPANIJE 
ZA RAZDOBLJE OD 2025. DO 2027. GODINE

Socijalni plan Osječko-baranjske županije za razdoblje od 2025. do 2027. godine predstavlja važan strateški dokument koji obuhvaća analizu kapaciteta pružatelja socijalnih usluga na području Osječko-baranjske županije, dostupnost socijalnih usluga, analizu potreba za socijalnim uslugama prema svim korisničkim skupinama i specifične ciljeve razvoja institucionalnih i izvaninstitucionalnih socijalnih usluga s posebnim naglaskom na usluge za skupine u većem riziku od socijalne isključenosti s područja Osječko-baranjske županije.
	
Člankom 241. stavcima 4. do 7. Zakona o socijalnoj skrbi (''Narodne novine'' broj 18/22., 46/22., 119/22., 71/23. i 156/23.) određeno je da se socijalni plan izrađuje sukladno jedinstvenoj metodologiji za procjenu potreba propisanoj pravilnikom koji donosi ministar, predlaže ga savjet za socijalnu skrb jedinice područne (regionalne) samouprave, a donosi predstavničko tijelo jedinice područne (regionalne) samouprave. Socijalni plan se donosi za razdoblje od tri godine i javno je dostupan na mrežnim stranicama jedinice područne (regionalne) samouprave. 

Savjet za socijalnu skrb Osječko-baranjske županije je radno tijelo Skupštine Županije koje je osnovano u cilju planiranja i razvoja mreže socijalnih usluga i ostvarivanja prava, obveza, mjera i ciljeva socijalne skrbi na području Županije. Zadaće Savjeta su, između ostaloga, praćenje i analiza socijalne slike Županije, predlaganje mjera za poboljšanje dostupnosti socijalnih usluga i slijedom toga predlaganje socijalnog plana u djelatnosti socijalne skrbi. Savjet broji predsjednika i 14 članova, odnosno predstavnike vijećnika Skupštine, predstavnike Hrvatskog zavoda za socijalni rad, predstavnike pružatelja socijalnih usluga i druge istaknute stručnjake iz područja socijalne skrbi. U aktualni sastav Savjeta Rješenjem o imenovanju predsjednika i članova Savjeta za socijalnu skrb Osječko-baranjske županije („Županijski glasnik“ broj 11/21., 13/21. i 7/24.) imenovani su: 
1.  Kristina Leventić, predstojnica Županijske službe Osječko-baranjske županije Hrvatskog zavoda za socijalni rad, za predsjednicu Savjeta, 
2.  Robert Bandov, socijalni radnik Kliničkog bolničkog centra Osijek,
3.  Vladimir Bjelobrk, ravnatelj Centra za autizam Osijek, 
4.  Izv.prof.dr.sc. Štefica Mikšić, ravnateljica Doma za starije i nemoćne osobe Đakovo,
5.  Vjekoslav Ćurić, ravnatelj Doma za starije i nemoćne osobe Osijek, 
6.  Martina Hečimović, ravnateljica Gradskog društva Crvenog križa Osijek 
7.  Silvija Hinek, socijalna radnica u Domu za starije i nemoćne osobe Đakovo,
8. Katarina Kasun Pavlinek, viši stručni savjetnik za zapošljavanje u Hrvatskom zavodu za zapošljavanje, područnoj Službi Osijek,
9.  Tomislav Peran, ravnatelj Doma za starije i nemoćne osobe Beli Manastir, 
10.  Tomislav Ramljak, voditelj Centra za nestalu i zlostavljanu djecu, 
11.  Ivica Rebić, svećenik Nadbiskupije Đakovačko-osječke, 
12. Ksenija Lukić, zamjenica pročelnice Upravnog odjela za zdravstvo, socijalnu skrb i hrvatske branitelje Osječko-baranjske županije, 
13.  Goran Tubić, ravnatelj Centra za pružanje usluga u zajednici Osijek, 
14. Biljana Tuševski, predstojnica Područne službe u Osijeku Hrvatskog zavoda za mirovinsko osiguranje i 
15.  Marija Vrkić, voditeljica Regionalnog ureda Osijek Hrvatskog zavoda za zdravstveno osiguranje, za članove Savjeta. 

Nadalje, sukladno članku 70. Zakona o socijalnoj skrbi, socijalne usluge su aktivnosti namijenjene prepoznavanju, sprječavanju i rješavanju problema i poteškoća pojedinaca i obitelji te poboljšanju kvalitete njihova života u zajednici. Da bi se neka aktivnost mogla smatrati socijalnom uslugom potrebno je da te aktivnosti pridonose kvaliteti života i uključenosti u zajednicu ranjivih skupina građana kojima je cilj što dulje zadržati korisnike u obitelji i/ili u lokalnoj zajednici, da su obuhvaćene okvirom javnih politika te da u osnovi organiziraju stručni rad.

Socijalne usluge se mogu pružati u mreži i izvan mreže socijalnih usluga u obliku institucionalne i izvaninstitucionalne socijalne skrbi a čine ih: prva socijalna usluga, usluga sveobuhvatne procjene i planiranja, savjetovanje, stručna procjena, psihosocijalno savjetovanje, socijalno mentorstvo, obiteljska medijacija, psihosocijalni tretman radi prevencije nasilničkog ponašanja, psihosocijalna podrška, rana razvojna podrška, pomoć pri uključivanju u programe odgoja i redovitog obrazovanja, pomoć u kući, boravak i organizirano stanovanje kao izvaninstitucijske usluge i usluga smještaja koja se pruža kao institucijska skrb u domu socijalne skrbi i kod drugih pružatelja usluga ili kao izvaninstitucijska skrb u udomiteljskoj obitelji. 

Uz Zakon o socijalnoj skrbi, socijalne usluge dodatno su uređene i Zakonom o osobnoj asistenciji („Narodne novine“ broj 71/23.) koji detaljnije uređuje socijalnu uslugu osobne asistencije osobi s invaliditetom u svrhu većeg stupnja samostalnosti i uključenosti u zajednicu, zaštite i osiguravanja ljudskih prava kao i ostvarivanja ravnopravnosti s drugima. Uz osobnu asistenciju Zakon uređuje i potporu tijekom odgojno-obrazovnog procesa učeniku s teškoćama u razvoju sa svrhom izjednačavanja mogućnosti u obrazovanju s tendencijom osamostaljivanja učenika u školskoj sredini.

Socijalno planiranje za područje Županije bilo je nužno uskladiti s relevantnim nacionalnim strateškim dokumentima, onima koji se odnose na područje socijalne skrbi i onima koji između ostaloga sagledavaju određenu problematiku i potrebe skupina građana u riziku a kojima se udovoljava u sustavu socijalne skrbi, te strateškim dokumentima Županije. Tako se i Socijalni plan Osječko-baranjske županije u svojim ciljevima oslanja na sljedeće relevantne strateške dokumente:   
- Nacionalnu razvojnu strategiju Republike Hrvatske do 2030. godine 
- Nacionalni plan razvoja socijalnih usluga za razdoblje od 2021. do 2027. godine i pripadajući  Akcijski plan razvoja socijalnih usluga za razdoblje od 2021. do 2024. godine 
- Nacionalni plan borbe protiv siromaštva i socijalne isključenosti za razdoblje od 2021. do 2027. godine i pripadajući Akcijski plan borbe protiv siromaštva i socijalne isključenosti za razdoblje od 2021. do 2024. godine 
- Nacionalni plan za suzbijanje seksualnog nasilja i seksualnog uznemiravanja za razdoblje do 2027.
- Nacionalni plan za prava djece u RH za razdoblje 2022. do 2026.
- Nacionalni plan za rad, zaštitu na radu i zapošljavanje za razdoblje 2021. do 2027.
- Operativni plan deinstitucionalizacije, prevencije institucionalizacije i transformacije pružatelja socijalnih usluga u Republici Hrvatskoj od 2022. do 2027. godine
- Strateški okvir razvoja mentalnog zdravlja do 2030.
- Plan i program mjera zdravstvene zaštite 2023.-2026.  
- Plan razvoja Osječko-baranjske županije za razdoblje do 2027. godine.

Socijalno planiranje provelo se primjenom Pravilnika o metodologiji za procjenu potreba („Narodne novine“ broj 90/23.), a analiza, obrada podataka i izrada Socijalnog plana Osječko-baranjske županije provedena je i u sklopu provedbe projekta ''Izrada socijalnog plana Osječko-baranjske županije'', kodni broj SF.3.4.08.01.0003, sufinanciranog iz Europskog socijalnoj fonda plus, Programa Učinkoviti ljudski potencijali 2021.-2027. Svrha projekta je osnažiti članove Savjeta i službenike Županije vezano za socijalno planiranje, provedbu i praćenje socijalnog plana, te provedbu analize i obrade podataka, s ciljem izrade Socijalnog plana. Trajanje projekta je 9 mjeseci, a ukupna vrijednost projekta 96.086,40 eura, od čega je 95% financirano bespovratnim sredstvima Europske unije, a 5 % izvornim sredstvima Županije. Rješenjem o osnivanju Tima za provedbu projekta ''Izrada socijalnog plana Osječko-baranjske županije'' i imenovanju njegovih članova („Županijski glasnik“ broj 6/24. i 9/24. ) u Tim su imenovani službenici Upravnog odjela za zdravstvo, socijalnu skrb i hrvatske branitelje Osječko-baranjske županije i to:
1.  Sarafina Zelić-Kos, pročelnica Upravnog odjela, 
2.  Nevia Balog, pomoćnica pročelnice Upravnog odjela za zdravstvo, 
3.  Mirela Ercegovac, savjetnica za socijalnu skrb, 
4.  Maja Vangelovski, viša savjetnica za hrvatske branitelje, 
5.  Una Josipović Kondaš, viša savjetnica za razvojne projekte,
6.  Ksenija Lukić, zamjenica pročelnice Upravnog odjela, 
7.  Helena Skender, viša savjetnica za socijalnu skrb, 
8.  Kristina Udovčić, viša savjetnica za socijalnu skrb i 
9.  Ivana Zubčić, viša savjetnica- specijalistica za potpore i projekte u zdravstvu i socijalnoj skrbi.

Misija Socijalnog plana Osječko-baranjske županije je dovesti do raznovrsnijih, dostupnijih i kvalitetnijih socijalnih usluga koje jamče bolje uvjete života i bolju socijalnu uključenost te osiguravaju jednake mogućnosti sudjelovanja u aktivnom životu zajednice i izjednačenost svih socijalno osjetljivih skupina osoba s ostalim članovima društva. Vizija Socijalnog plana je na preventivan i inovativan način reagirati na potrebe građana u svrhu izjednačavanja njihovog položaja u zajednici unapređenjem socijalnih usluga, povećanjem njihove dostupnosti te smanjenjem teritorijalne nejednakosti u Županiji. 

U postupku procjene potreba za socijalnim uslugama na području Županije korišteni su javno dostupni statistički podaci Državnog zavoda za statistiku, podaci iz izvješća Ministarstva rada, mirovinskog sustava, obitelji i socijalne politike, Ministarstva hrvatskih branitelja, Ministarstva unutarnjih poslova, Hrvatskog zavoda za zapošljavanje, Hrvatskog zavoda za mirovinsko osiguranje, Hrvatskog zavoda za javno zdravstvo te podaci koje je nadležni Upravni odjel prikupio od niza relevantnih dionika u sustavu socijalne skrbi i to pružatelja socijalnih usluga, korisnika socijalnih usluga i njihovih predstavnika, jedinica lokalne samouprave, te predstavnika Hrvatskog zavoda za socijalni rad i Obiteljskog centra. Podaci su se prikupljali slanjem obrazaca (anketnih upitnika) propisanih Pravilnikom o metodologiji za procjenu potreba i to putem elektroničke pošte, provođenjem intervjua/fokusnih grupa s pružateljima/korisnicima kao i telefonskim putem pri čemu je način provođenja prikupljanja podataka prilagođen situaciji i dostupnosti dionika.
 
Nakon primijenjene metodologije za procjenu potreba, analiziranog stanja dostupnosti socijalnih usluga na području Županije, raspoloživosti pružatelja socijalnih usluga i dobivenih rezultata o potrebama za postojećim i inovativnim uslugama prema svim korisničkim skupinama zatečenim na području Županije, zaključeno je kako je u narednom trogodišnjem razdoblju važenja Socijalnog plana sva nastojanja potrebno usmjeriti na razvoj i povećanje dostupnosti socijalnih usluga koje se već obavljaju, a za koje rezultati procjene govore o povećanoj potrebi, zatim na uvođenje inovativnih usluga, ali i na nužno jačanje postojećih i potencijalnih resursa i kapaciteta za pružanje socijalnih usluga, radi njihovog osnaživanja i omogućavanja efikasnog socijalnog planiranja u narednim razdobljima. 

Savjet za socijalnu skrb Osječko-baranjske županije je na svojim sjednicama u proteklom razdoblju koordinirao aktivnosti izrade Socijalnog plana, predlagao ideje za razvoj socijalnih usluga i socijalnih inovacija te u suradnji s Upravnim odjelom za zdravstvo, socijalnu skrb i hrvatske branitelje Osječko-baranjske županije u konačnici predložio tekst Socijalnog plana Osječko-baranjske županije za razdoblje od 2025. do 2027. godine.

U odnosu na period važenja Socijalnog plana, Savjet za socijalnu skrb Osječko-baranjske županije predlagat će županu Osječko-baranjske županije donošenje akcijskih planova za svaku pojedinu godinu u kojima će biti prikazane planirane aktivnosti na godišnjoj razini. 

Praćenje ostvarenja Socijalnog plana, odnosno planiranih aktivnosti vršit će se jednom godišnje i to izvješćima o provedbi akcijskih planova, koja će Savjet za socijalnu skrb podnositi Skupštini Osječko-baranjske županije dok će se nakon isteka važenja Plana, odnosno nakon tri godine, evaluirati pokazatelji ostvarenosti utvrđenih posebnih ciljeva kroz postavljene indikatore provedbe mjera. Evaluacija ovog Socijalnog plana predstavljat će podlogu za donošenje novog Socijalnog plana za naredno trogodišnje razdoblje.  

Praćenje provedbe Socijalnog plana obuhvatit će troškove provedbe, planirani i stvarni početak ostvarivanja socijalnog plana, ljudske resurse i teritorijalnu pokrivenost. 

Sredstva za realizaciju pojedinih predviđenih aktivnosti Socijalnog plana koje se odnose na područje zdravstva i socijalne skrbi, područje obrazovanja i mladih te područje gospodarstva već su planirana u Proračunu Osječko-baranjske županije za 2025. godinu i projekcijama za 2026. i 2027. godinu u ukupnom iznosu od 23.012.867,00 eura, odnosno 7.553.929,00 eura za 2025. godinu,  6.941.969,00 eura za 2026. godinu i 8.516.969,00 eura za 2027. godinu. 
Za pojedine aktivnosti predviđene kroz sva tri posebna cilja Socijalnog plana, a za čiju je realizaciju kao izvor financiranja predviđen i/ili Proračun Osječko-baranjske županije, sredstva trenutno nisu planirana u Proračunu i njegovim projekcijama, niti su u ovom trenutku odrediva uzevši u obzir trenutak donošenja Socijalnog plana kada se te aktivnosti smatraju novonastalnim obvezama dimenziju kojih je teško procijeniti s obzirom da će se godišnjim provedbenim planovima Socijalnog plana rasporediti konkretne aktivnosti kroz razdoblje njegova važenja. Provedba tih aktivnost će se osigurati u narednom periodu kroz izmjene i dopune, te prilikom planiranja budućih Proračuna Osječko- baranjske županije. Akcijski planovi predstavljat će raspored provedbe svih planiranih aktivnosti za pojedinu godinu sukladno kojima će se i planirati potrebna sredstva kao i konkretan način njihove provedbe kroz druge opće akte Županije.

Ciljevi koji se žele postići savjetovanjem s javnošću su upoznavanje građana i zainteresirane javnosti o sadržaju Socijalnog plana Osječko-baranjske županije za razdoblje od 2025. do 2027. godine, s obzirom da se radi o strateškom dokumentu kojim se utječe na interese građana i pravnih osoba, u kojem smjeru će se tijekom navedenog razdoblja provoditi aktivnosti socijalnog planiranja te razvoja socijalnih usluga i socijalnih inovacija na području Osječko-baranjske županije.
Budući da je riječ o dokumentu kojim se uređuje djelatnost socijalne skrbi koja je sukladno članku 3. Zakona o socijalnoj skrbi definirana kao organizirana djelatnost od javnog interesa čiji je cilj pružanje pomoći socijalno ugroženim osobama, kao i osobama u nepovoljnim osobnim ili obiteljskim okolnostima, a obuhvaća prevenciju, pomoć i podršku pojedincu, obitelji i skupinama, u svrhu unaprjeđenja kvalitete života, te poticanje promjena i osnaživanje korisnika, radi njihova aktivnog uključivanja u život zajednice kao i sukladno načelima socijalne skrbi, temeljem članka 11. Zakona o pravu na pristup informacijama ("Narodne novine" broj 25/13., 85/15. i 69/22.) provodi se postupak savjetovanja sa zainteresiranom javnošću. 

[bookmark: _GoBack]Postupak savjetovanja provest će se, sukladno Kodeksu savjetovanja sa zainteresiranom javnošću u postupcima donošenja zakona, drugih propisa i akata ("Narodne novine" broj 140/09.), stavljanjem Nacrta Socijalnog plana na internetske stranice Osječko-baranjske županije s mogućnošću sudionika da elektronskom poštom ili u pisanom obliku dostave svoje komentare, primjedbe i prijedloge na stranicama raspoloživom obrascu. Postupak savjetovanja provest će se u razdoblju od 28. studenoga  do 28. prosinca 2024. godine. 

Organizator i nositelj postupka savjetovanja je Upravni odjel za zdravstvo, socijalnu skrb i hrvatske branitelje Osječko-baranjske županije.

Pozivamo vas na sudjelovanje u postupku Savjetovanja, za koju potrebu su Vam na raspolaganju utvrđeni:
· Nacrt Socijalnog plana Osječko-baranjske županije za razdoblje od 2025. do 2027. godine
· Obrazac sudjelovanja u savjetovanju.
